Umaskeret røver truede sig til kassebeholdningen og et karton cigaretter.

Kiosken "Jackpot" i Skrågede Nørresundby blev tirsdag aften udsat for et røveri. Klokken 19.42 kom en umaskeret mand ind i kiosken, og med en skruetrækker truede han ekspeditienten til at udlevere kassebeholdningen, som han stoppede ned i en gennemsigtig plasticpose. Røveren fik også udleveret et karton cigaretter af mærker "Prince" inden han forsvandt fra stedet på en scooter. Hvor stort et udbytte, røveren slap afsted med, er ikke opgivet, men ifølge vagthavende hos Nordjyllands Politi i Aalborg drejer det sig om "et større kontantbeløb". Politiet har følgende signalement af røveren: Han beskrives som cirka 180 centimeter høj og almindelig af bygning. Han havde en brun hættetrøje på, hvor der på brystet stod BULLROT, og desuden havde han mørkegrønne camouflagedbukser på. Røveren talte dansk og var dansk af udseende. Eventuelle vidner kan henvende sig til politiet på telefon 96 30 14 48.